**Sajtóközlemény Azonnali közlésre**

Kiadó: Magyar Villamosmérnök- és Informatikus-hallgatók Egyesülete

A Magyar Villamosmérnök- és Informatikus-hallgatók Egyesülete (MAVE) a Pázmány Péter Katolikus Egyetem Információs Technológiai és Bionikai Karával (PPKE), valamint a Moholy-Nagy Művészeti Egyetemmel (MOME) közösen harmadik alkalommal rendezi meg mobil programozó és app dizájner csapatversenyét, a BeeSmartert, amelynek a 24 órás helyszíni döntője március 7-8-án lesz.

A két kategóriában zajló bajnokság első fordulója – amelyet Interneten keresztül adtak be a csapatok - egy selejtező feladat megoldásával kezdődött. A BeeSmarter #3 app dizájner csapatainak egy táblagép applikációt kellett vizuálisan és működésben is megtervezniük, amivel utcai cégérekről, feliratokról készült fotókra lehet új tipográfiát tervezni. Itt a legjobb ötlettel a “rantottszelet” csapata állt elő. A döntőben rajtuk kívül még 8 csapat vesz részt. A programozó csapatoknak az illetéktelen jelszóhasználat kivédésére kellett alkalmazást írni. A leginnovatívabb módszer a felhasználó biometrikus azonosítása, ahol a biometrikus adatokat a jelszó, vagy kód begépelésének “stílusa” adja, ennek a beazonosítása volt a mobil app célja. Ez a feladat az “NSDreamTeam” csapatnak sikerült legjobban és mellettük 11 csapat jutott még be a döntőre.

A BeeSmarter #3 középiskolás kategóriában összesen 11 csapat jelentkezett, ahol a feladat a 90-es évekből jól ismert Scrolling Shooter űrhajós játékok újraértelmezése volt mobilplatformra. A legjobb középiskolás csapat az “Team.getInstance()” csapata lett, rajtuk kívül még 5 csapat juthatott be a döntőbe.

A 24 órás verseny döntőjében a programozó csapatoknak a döntőbe jutott dizájner csapatokkal együttműködve kell mindössze 24 óra alatt megoldani a kiadott feladatokat. A tavalyi évben a csapatoknak egy fantasy kártyajátékot kellett készíteniük mesterséges intelligenciával a hátterében, de idén is változatos és kihívásokkal teli verseny elé állítjuk a résztvevőket.

A helyszínen jelen lesz a verseny fővédnöke **Fodor István**, Gábor Dénes-díjas villamosmérnök, Dr. Szolgay Péter, a PPKE-ITK dékánja, valamint Hegyi Béla, tervezőgrafikus, a Moholy-Nagy Művészeti Egyetem tanára. A díjátadón részt vesznek a rendezvényt támogató cégek fontos innovációért felelős képviselői is.

**A megnyitót, a bemutatót, valamint a díjátadót streamen közvetítik a szervezők**, valamint a verseny alatt folyamatosan webkamerával lehet követni a történéseket, melyeket a facebookon interaktív bejátszásokkal igyekszünk színesíteni.

A verseny elindítását követően, valamint az eredményhirdetés után sajtótájékoztatót is tartunk, melyre várjuk a sajtó munkatársait. Igény esetén online módon is van lehetőség a sajtótájékoztatóra bekapcsolódni a sajtó munkatársai számára (Skype, vagy videókonferencia).

Tervezett program:

***Március 7. (szombat)***

08:00-09:00 Regisztráció

09:40 Megnyitó

10:00 A verseny elindítása (Fodor István, a verseny fővédnöke)

***Március 8. (vasárnap)***

10:00 A verseny lezárása

10:30-12:00 Megoldások nyilvános bemutatása, értékelése, zsűrizés

12:00-tól Ünnepélyes eredményhirdetés, díjátadó

12:30-13:00 A "Programozz környezettudatosan!" verseny díjátadója

13:00-tól Ünnepélyes fogadás

A verseny megrendezésének főtámogatója az SAP Hungary Kft., és további olyan nagy vállalatok támogatják, mint az Epam, a Misys és a verseny elindulása óta támogató Ericsson. Partnereink még a Netlife, a The VR és a PC World.

A tavalyi versenyről készült 6 perces videós összeállítás:

<http://youtu.be/ak5GV7cFZHM>

További információ:

Bármilyen felmerülő kérdés esetén szívesen válaszolunk az info@beesmarter.org címen, valamint Maros Gábor áll a rendelkezésre:

**Maros Gábor**

**(sajtó kapcsolattartó és főszervező)**

Telefon: +36-70-623-72-71

Email: maros.gabor@eestec.hu

info@beesmarter.org

<http://beesmarter.org>

További részletek a szerkesztőknek:

**MAVE – EESTEC LC Budapest**

<http://eestec.hu>

**A MAVE 1986-ban alakult azzal a céllal, hogy a mérnökhallgatók ismereteit bővítse, látókörét szélesítse. Alapításától tagja az Európai Villamosmérnök-hallgatók Egyesületének (Electrical Engineering STudents European assoCiation, EESTEC). A non-profit diákegyesület kezdetben főként rövidtávú diákcseréket szervezett, amelyek keretében Magyarországon kalauzolta el a külföldi kollégákat.**

Az EESTEC egyik legjobb helyi szervezeteként tartanak minket számon. Alapelveink azonban változatlanok: célunk, hogy a MAVE a fiataloknak egyedülálló élményeket és lehetőségeket nyújtson:

* szakmai tanfolyamok,
* szakmai versenyek,
* soft-skill tréningek,
* szakmai feladatok,
* külföldi utazások,
* kapcsolatiháló növelése,
* erős baráti közösség.

Legyen szó nyári vízitúráról, izzasztó, de érdekes programozó versenyről, elismert szakemberek előadásairól, nemzetközi konferenciáról vagy életre szóló barátságokról, a MAVE minden lehetőséget megad rá. A szélesebb körben vett diákságból évente többszázan vesznek részt programjainkon és több, mint félszázan utazhatnak külföldre EESTEC partnerszervezeteink rendezvényeire.

Hazai egyesületünk munkáját számtalan hazai és nemzetközi támogatónk ismeri el. Az utóbbi évek nagyszabású és sok esetben egyedülálló eseményeivel ismertségünk folyamatosan nő, amivel a lehetőségeink is folyamatosan növekednek. Mindez azonban semmit nem érne, ha tagságunk komoly szakmai teljesítményei mellett nem maradt volna meg kötetlen baráti társaságnak, amelynek tagja lenni nemcsak lehetőséget, hanem örömöt is jelent.

Munkamódszerünk az erős csapatmunka, melyben új munkamódszereket és lehetőségeket is folyamatosan igyekszünk kipróbálni, alkalmazni, ezáltal folyamatosan fejlődni.

A MAVE egy dinamikus szervezet, fontosnak tartjuk a fejlődést, megújulást. Új tagokat, új ötleteket bármikor szívesen fogadunk, értékeljük az önkéntességet.

Tagjaink főként a BME, ELTE, Óbudai Egyetem, valamint a Pázmány hallgatói, de számos más egyetem és szak hallgatói segítették korábban is és most is munkánkat.

**BeeSmarter**

2013 óta megrendezett verseny, mely minden szempontból egyedülálló, mivel a programozó csapatoknak, más szakterületről érkező csapatokkal is kooperálniuk kell a végső győzelemért. Tudomásunk szerint jelenleg világ szinten is egyedülálló megmérettetést kínál egyesületünk ezen programja, a Challenge24 mellett.